Source: http://www.europarl.europa.eu/doceo/document/A-8-2019-0027_MT.html
Timestamp: 2019-09-17 16:44:47+00:00
Document Index: 944574

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Proċedura : 2018/0349(NLE)
Ċiklu relatat mad-dokument : A8-0027/2019
PE 629.380v01-00 A8-0027/2019
dwar l-abbozz ta' Deċiżjoni tal-Kunsill dwar il-konklużjoni tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Renju tal-Marokk, tal-Protokoll ta' Implimentazzjoni tiegħu, kif ukoll tal-iskambju ta' ittri li jakkumpanja dan il-Ftehim
– wara li kkunsidra l-abbozz ta' Deċiżjoni tal-Kunsill (14367/2018),
– wara li kkunsidra l-abbozz tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Renju tal-Marokk, tal-Protokoll ta' Implimentazzjoni tiegħu, kif ukoll tal-iskambju ta' ittri li jakkumpanja l-Ftehim (12983/2018),
– wara li kkunsidra t-talba għal approvazzjoni preżentata mill-Kunsill skont l-Artikolu 43 u l-Artikolu 218(6), it-tieni subparagrafu, punt (a)(v), u l-Artikolu 218(7) tat-Trattat dwar il-Funzjonament tal-Unjoni Ewropea (C8-0033/2019),
– wara li kkunsidra r-rakkomandazzjoni tal-Kumitat għas-Sajd kif ukoll l-opinjoni tal-Kumitat għall-Baġits (A8-0027/2019),
2. Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri u tar-Renju tal-Marokk.
Kunsiderazzjoni ġenerali
L-Unjoni Ewropea u r-Renju tal-Marokk innegozjaw ftehim ġdid ta' sħubija dwar is-sajd sostenibbli sabiex isaħħu r-relazzjonijiet bilaterali tagħhom u jistabbilixxu djalogu dwar il-governanza tas-sajd. B'mod aktar ġenerali, il-ftehim ta' sħubija dwar is-sajd jagħmel parti minn relazzjoni fl-ambitu tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Renju tal-Marokk, min-naħa l-oħra, li daħal fis-seħħ fl-2000. Fis-Sentenzi C-104/16 P u C-266/16 tagħha, il-Qorti tal-Ġustizzja tal-Unjoni Ewropea (minn hawn 'il quddiem, il-Qorti) tat deċiżjoni dwar in-noninklużjoni tat-territorju tas-Saħara tal-Punent fl-ambitu ta', b'mod rispettiv, il-ftehim ta' liberalizzazzjoni reċiproka bejn l-UE u l-Marokk dwar prodotti agrikoli u prodotti tas-sajd u l-ftehim ta' sħubija dwar is-sajd sostenibbli.
L-ewwel ftehim dwar is-sajd bejn l-UE u l-Marokk ġie konkluż fl-1995. Fl-1999, madankollu, il-partijiet ma qablux dwar it-tiġdid tal-protokoll. Għaldaqstant ma kien hemm ebda ftehim sakemm fi Frar 2007 daħal fis-seħħ il-Ftehim ta' Sħubija dwar is-Sajd attwali.
L-ewwel Protokoll tal-Ftehim ta' Sħubija dwar is-Sajd baqa' għaddej sas-27 ta' Frar 2011 u ppreveda għal kontribuzzjoni finanzjarja ta' EUR 36,1 miljun, li minnhom EUR 13,5 miljun kienu allokati għall-appoġġ tal-politika tas-sajd tal-Marokk. Bastimenti minn 11-il Stat Membru tal-UE setgħu jiksbu permessi tas-sajd mill-Marokk fl-ambitu tal-ftehim u ta' dan il-protokoll.
It-tieni protokoll ġie nnegozjat fi Frar tal-2011 u ġie applikat b'mod proviżorju sa Diċembru 2011 meta l-Parlament iddeċieda li ma jagħtix approvazzjoni għall-konklużjoni tiegħu. It-tielet protokoll ġie konkluż f'Lulju 2014 u baqa' għaddej sal-14 ta' Lulju 2018. Il-Ftehim iffirmat mal-Marokk huwa ftehim imħallat li jiżgura aċċess għal diversi speċijiet ta' ħut. Bħala skambju għal dan, l-UE tagħmel kontribuzzjoni finanzjarja li tkopri kemm id-drittijiet ta' aċċess tal-bastimenti tal-UE għall-ilmijiet territorjali tal-pajjiż sieħeb kif ukoll il-finanzjament ta' appoġġ għas-settur tas-sajd. Madankollu, il-partijiet ma qablux dwar it-tiġdid tal-protokoll fl-1999.
Fis-sentenza tagħha tas-27 ta' Frar 2018, il-Qorti kkonfermat il-validità tal-ftehim dwar is-sajd u tal-protokoll applikabbli mill-15 ta' Lulju 2014 sal-14 ta' Lulju 2018. Madankollu, il-Qorti ddikjarat li:
"[...] il-kunċett ta' "territorju tal-Marokk", inkluż fl-Artikolu 11 tal-Ftehim ta' Sħubija dwar is-Sajd, għandu jiġi interpretat bl-istess mod bħall-kunċett ta' "territorju tar-Renju tal-Marokk", li jinsab fl-Artikolu 94 tal-Ftehim ta' Assoċjazzjoni. Issa, il-Qorti tal-Ġustizzja diġà rrilevat li dan l-aħħar kunċett għandu jinftiehem li jirreferi għall-ispazju ġeografiku li fuqu r-Renju tal-Marokk jeżerċita l-ġurisdizzjoni tiegħu rrikonoxxuta lill-entitajiet sovrani mid-dritt internazzjonali, bl-esklużjoni ta' kwalunkwe territorju ieħor, bħal dak tas-Saħara tal-Punent (sentenza tal-21 ta' Diċembru 2016, Il-Kunsill vs Front Polisario, C-104/16 P, EU: C : C:2016:973, punti 95 u 132). F'dawn iċ-ċirkustanzi, it-territorju tas-Saħara tal-Punent ma jaqax taħt il-kunċett ta' "territorju tal-Marokk", fis-sens tal-Artikolu 11 tal-Ftehim ta' Sħubija".
Il-Qorti indikat ukoll li l-Ftehim ta' Sħubija dwar is-Sajd kien applikabbli għall-"ilmijiet li jaqgħu taħt is-sovranità jew il-ġurisdizzjoni" tar-Renju tal-Marokk. Barra minn hekk, skont il-Konvenzjoni dwar il-Liġi tal-Baħar, l-ilmijiet, li fuqhom stat kostali huwa intitolat jeżerċita sovranità jew ġurisdizzjoni, kienu limitati esklużivament għall-ibħra kontigwi mat-territorju tiegħu u li jifformaw parti mill-baħar territorjali tiegħu jew miż-żona ekonomika esklużiva tiegħu. Għaldaqstant, il-Qorti ddeċidiet li "b'teħid inkunsiderazzjoni tal-fatt li t-territorju tas-Saħara tal-Punent ma jifformax parti mit-territorju tar-Renju tal-Marokk, l-ibħra li jmissu mat-territorju tas-Saħara tal-Punent ma jaqgħux fiż-żona ta' sajd Marokkina msemmija fil-Ftehim ta' Sħubija [dwar is-Sajd]".
Fis-sentenza 104-16 P tagħha, il-Qorti sabet li żewġ kundizzjonijiet kienu kritiċi: ir-referenza espliċita għas-Saħara tal-Punent fit-test tal-ftehim u l-approvazzjoni tal-poplu tiegħu. Il-Kunsill tal-Unjoni Ewropea żied ukoll it-tielet kriterju: il-ftehim għandu jkun ta' benefiċċju għall-popolazzjoni lokali;
Negozjati dwar Ftehim ġdid u l-Protokoll mar-Renju tal-Marokk
Il-Kunsill awtorizza lill-Kummissjoni tiftaħ negozjati bil-ħsieb li jiġi emendat il-Ftehim ta' Sħubija dwar is-Sajd mal-Marokk. L-għan iddikjarat tan-negozjati kien l-emenda tal-Ftehim ta' Sħubija dwar is-Sajd bejn il-Komunitajiet Ewropej u r-Renju tal-Marokk u l-konklużjoni ta' Protokoll għal dak il-ftehim skont ir-Regolament (UE) Nru 1380/2013 dwar il-Politika Komuni tas-Sajd u mal-Konklużjonijiet tal-Kunsill tad-19 ta' Marzu 2012 dwar il-Komunikazzjoni tal-Kummissjoni tat-13 ta' Lulju 2011 dwar id-dimensjoni esterna tal-Politika Komuni tas-Sajd (21.3.2018 - COM(2018)151 final).
Il-Ftehim huwa maħsub biex jippromwovi sajd sostenibbli u responsabbli u biex jikkontribwixxi għall-osservanza stretta tad-dritt internazzjonali filwaqt li jiżgura benefiċċji reċiproċi għall-Unjoni Ewropea u l-Marokk. Il-protokoll il-ġdid jagħti lill-bastimenti tal-UE aċċess għall-ibħra koperti mill-ftehim u mill-protokoll fis-seħħ u għall-ilmijiet kontigwi mat-territorju mhux awtonomu tas-Saħara tal-Punent, u jiżgura li jkollhom il-permessi meħtieġa.
Fit-twettiq tal-mandat tagħha mill-Kunsill, il-Kummissjoni fetħet negozjati mal-awtoritajiet Marokkini bil-għan li tikkonkludi ftehim ġdid dwar is-sajd. Il-Ftehim ta' Sħubija dwar is-Sajd Sostenibbli bejn l-UE u l-Marokk inbeda f'Lulju.
Il-Kummissjoni inkludiet, b'mod espliċitu, fil-ftehim il-ġdid (Artikolu 1h) l-istipulazzjoni li ż-żoni tas-sajd koperti minnu huma "l-ilmijiet tal-Atlantiku Ċentrali tal-Lvant li jinsabu bejn il-paralleli 35° 47' 18'' fit-Tramuntana u 20° 46' 13'' fit-Tramuntana, inkluż l-ilmijiet tal-madwar tas-Saħara tal-Punent li jkopru ż-żoni kollha ta' ġestjoni. »
Meta nnegozjat il-ftehim il-ġdid, il-Kummissjoni kienet tal-fehma li l-ambitu ġeografiku tagħha jista' jiġi estiż għat-territorju tas-Saħara tal-Punent mingħajr ma tikkontradixxi l-konklużjonijiet fis-sentenza tal-Qorti tal-Ġustizzja, soġġetta għal tliet kundizzjonijiet. L-ewwel nett, fit-test għandu jkun hemm dispożizzjoni espliċita għal dan il-għan. It-tieni nett, kellha tinkiseb l-awtorizzazzjoni tal-popolazzjonijiet ikkonċernati. Fl-aħħar nett, il-ftehim kellu jkun ta' benefiċċju għall-popolazzjonijiet lokali. Fil-qafas tal-Ftehim ta' Sħubija dwar is-Sajd, it-tielet kundizzjoni hija essenzjali billi aktar minn 90 % tal-qabda mill-flotta tal-UE tittieħed fl-ilmijiet kontigwi mas-Saħara tal-Punent.(1)
Konsultazzjoni mal-popolazzjonijiet ikkonċernati
Għal dan il-għan, is-Servizz Ewropew għall-Azzjoni Esterna (SEAE) u l-Kummissjoni wettqu proċess ta' konsultazzjoni mal-popolazzjonijiet lokali tas-Saħara tal-Punent u mal-partijiet interessati. Il-biċċa l-kbira tan-nies li kkonsultaw kienu favur ftehim ġdid dwar is-sajd u t-tiġdid tal-protokoll. Huma indikaw l-impatt pożittiv tas-sħubija fuq l-iżvilupp tal-attivitajiet ekonomiċi tan-negozji lokali fis-settur tas-sajd.
Oħrajn, b'mod partikolari Polisario Front, li n-NU tqis bħala rappreżentant tal-poplu tas-Saħara tal-Punent u li huwa parti fil-proċess ta' paċi, ma xtaqx jieħu sehem fil-konsultazzjoni. Waqt id-diskussjonijiet tekniċi ma' Polisario Front deher ċar li kien kontra l-ftehim fil-prinċipju.
Benefiċċji għas-settur tas-sajd fis-Saħara tal-Punent
Is-settur tas-sajd fis-Saħara tal-Punent huwa kkonċentrat fiż-żoni madwar Laâyoune, Boujdaur u Dakhla. Skont informazzjoni minn sorsi Marokkini, hemm 141 kumpanija li jipproċessaw il-prodotti tas-sajd f'dawn il-konurbazzjonijiet u li jimpjegaw madwar 90 000 persuna direttament jew indirettament. Il-fatturat stmat tan-negozju tal-ipproċessar tas-sajd huwa ta' MAD 4.9 biljun (madwar EUR 450 miljun), li minnu MAD 2.6 biljun (EUR 240 miljun) huma esportazzjonijiet (li madwar 60% minnhom huma lejn l-UE).
Is-sajd u l-ipproċessar tal-ħut huma l-aktar industriji importanti fit-territorju fir-rigward ta' impjiegi u esportazzjonijiet. Madankollu, ħafna mill-impjiegi għadhom qegħdin jistadu minflok jipproċessaw minħabba li ma hemmx biżżejjed impjanti ta' proċessar biex jiġi ottimizzat il-valur tal-qabda. B'hekk l-ipproċessar tas-sajd huwa wieħed mill-industriji bl-akbar potenzjal għat-tkabbir u l-ħolqien tal-impjiegi fis-Saħara tal-Punent.
L-Unjoni Ewropea kkontribwiet għall-iżvilupp tal-ipproċessar tas-sajd fit-territorju. Permezz tal-applikazzjoni tad-dispożizzjonijiet għall-appoġġ settorjali fil-Protokoll tal-Ftehim ta' Sħubija dwar is-Sajd bejn l-UE u l-Marokk, l-Unjoni ffinanzjat ukoll għadd ta' miżuri inkluż il-bini ta' infrastruttura u impjanti biex tingħata spinta lill-kompetittività u lill-impjiegi fl-industrija tal-ipproċessar tas-sajd.
Karatteristiċi ewlenin tal-Ftehim u tal-Protokoll
Il-partijiet jaqblu li l-bastimenti tas-sajd tal-Unjoni għandhom jaqbdu biss l-eċċess permissibbli tal-qabda msemmi fl-Artikolu 62(2) u (3) tal-Konvenzjoni tan-Nazzjonijiet Uniti dwar il-Liġi tal-Baħar, kif identifikat b'mod ċar u trasparenti abbażi tal-parir xjentifiku disponibbli. Il-partijiet ser jikkooperaw fil-monitoraġġ tal-bidliet fl-istat tar-riżorsi fiż-żona tas-sajd. Għal dan il-għan, għandha tiġi stabbilita laqgħa xjentifika konġunta darba fis-sena u li ssir darba fl-Unjoni u darba fil-Marokk.
Abbażi tal-konklużjonijiet tal-laqgħa xjentifika u fid-dawl tal-aħjar parir xjentifiku disponibbli, il-partijiet għandhom jadottaw, bi qbil, miżuri biex jamministraw b'mod sostenibbli ir-riżorsi tas-sajd.
Filwaqt li l-ftehim attwali ser jibqa' fis-seħħ għal perjodu indefinit, il-protokoll ser japplika għal erba' snin mid-data tad-dħul fis-seħħ tiegħu jew, skont il-każ, mill-applikazzjoni proviżorja tiegħu.
(a) għall-kategorija "Sajd pelaġiku fuq skala żgħira bit-tartarun fit-Tramuntana": numru ta' bastimenti – 22, minn hawn' il quddiem imsejħa "Kategorija 1";
(b) għall-kategorija "Sajd pelaġiku fuq skala żgħira bit-tartarun, fit-Tramuntana": numru ta' bastimenti – 35, minn hawn' il quddiem imsejħa "Kategorija 2";
(c) għall-kategorija "Sajd fuq skala żgħira bil-qasab u x-xlief fin-Nofsinhar": numru ta' bastimenti – 10, minn hawn' il quddiem imsejħa "Kategorija 3";
(d) għall-kategorija "Sajd demersali bix-xbieki tat-tkarkir tal-qiegħ u bil-konzijiet tal-qiegħ, fin-Nofsinhar": numru ta' bastimenti – 16, minn hawn' il quddiem imsejħa "Kategorija 4";
(e) għall-kategorija "Sajd tat-tonn fuq skala żgħira bil-qasab": numru ta' bastimenti – 27, minn hawn' il quddiem imsejħa "Kategorija 5";
(f) għall-kategorija "Tkarkir u sajd bit-tartarun tal-borża pelaġiku jew semipelaġiku fil-livell industrijali": kwota annwali ta':
i) 85 000 tunnellata għall-ewwel sena ta' applikazzjoni, numru ta' bastimenti – 18,
ii) 90 000 tunnellata għat-tieni sena ta' applikazzjoni, numru ta' bastimenti – 18,
iii) 100 000 tunnellata għat-tielet u r-raba' snin ta' applikazzjoni, numru ta' bastimenti – 18,
minn hawn' il quddiem imsejħa "Kategorija 6".
1. Il-valur totali annwali tal-Protokoll huwa stmat għal:
1.1. EUR 48 100 000 għall-ewwel sena ta' applikazzjoni. F'dak l-ammont totali:
(a) EUR 37 000 000 mill-kontribuzzjoni finanzjarja msemmija fl-Artikolu 12 tal-Ftehim dwar is-Sajd, allokati kif ġej:
i) EUR 19 100 000 bħala kumpens finanzjarju għall-aċċess tal-bastimenti tal-Unjoni għaż-żona tas-sajd, kif imsemmi fl-Artikolu 12(2)(a) tal-Ftehim dwar is-Sajd;
ii) EUR 17 900 000 bħala appoġġ settorjali kif imsemmi fl-Artikolu 12(2)(c) tal-Ftehim dwar is-Sajd;
b) EUR 11 100 000 li jikkorrispondu għat-tariffi stmati li għandhom jitħallsu mis-sidien tal-bastimenti, kif imsemmi fl-Artikolu 12(2)(b) tal-Ftehim dwar is-Sajd.
1.2. EUR 50 400 000 għat-tieni sena ta' applikazzjoni. F'dak l-ammont totali:
(a) EUR 38 800 000 mill-kontribuzzjoni finanzjarja msemmija fl-Artikolu 12 tal-Ftehim dwar is-Sajd, allokati kif ġej:
i) EUR 20 000 000 bħala kumpens finanzjarju għall-aċċess tal-bastimenti tal-Unjoni għaż-żona tas-sajd, kif imsemmi fl-Artikolu 12(2)(a) tal-Ftehim dwar is-Sajd;
ii) EUR 18 800 000 bħala appoġġ settorjali kif imsemmi fl-Artikolu 12(2)(c) tal-Ftehim dwar is-Sajd;
(b) EUR 11 600 000 li jikkorrispondu għat-tariffi stmati li għandhom jitħallsu mis-sidien tal-bastimenti, kif imsemmi fl-Artikolu 12(2)(b) tal-Ftehim dwar is-Sajd.
1.3. EUR 55 100 000 għat-tielet u r-raba' snin ta' applikazzjoni. F'dak l-ammont totali:
(a) EUR 42 400 000 mill-kontribuzzjoni finanzjarja msemmija fl-Artikolu 12 tal-Ftehim dwar is-Sajd, allokati kif ġej:
i) EUR 21 900 000 bħala kumpens finanzjarju għall-aċċess tal-bastimenti tal-Unjoni għaż-żona tas-sajd, kif imsemmi fl-Artikolu 12(2)(a) tal-Ftehim dwar is-Sajd;
ii) EUR 20 500 000 bħala appoġġ settorjali kif imsemmi fl-Artikolu 12(2)(c) tal-Ftehim dwar is-Sajd;
(b) EUR 12 700 000 li jikkorrispondu għat-tariffi stmati li għandhom jitħallsu mis-sidien tal-bastimenti, kif imsemmi fl-Artikolu 12(2)(b) tal-Ftehim dwar is-Sajd.
Ara l-istudju kkummissjonat mill-Kumitat għas-Sajd dwar is-sajd 'il barra mill-kosta Atlantika tal-Andalusija.
OPINJONI tal-Kumitat għall-Baġits (11.12.2018)
dwar il-proposta għal deċiżjoni tal-Kunsill dwar il-konklużjoni tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Renju tal-Marokk, tal-Protokoll ta' Implimentazzjoni tiegħu, kif ukoll tal-iskambju ta' ittri li jakkumpanja dan il-Ftehim
Fis-16 ta' April 2018, il-Kunsill awtorizza lill-Kummissjoni biex tibda negozjati mal-Marokk bil-għan li l-Ftehim ta' Sħubija (li skada fl-14 ta' Lulju 2018) jiġi emendat u li jintlaħaq ftehim dwar Protokoll ta' Implimentazzjoni ġdid għall-ftehim. Il-Ftehim il-ġdid dwar is-Sajd iħassar il-Ftehim ta' Sħubija dwar is-Sajd bejn il-Komunità Ewropea u r-Renju tal-Marokk li daħal fis-seħħ fit-28 ta' Frar 2007. Prinċipalment, il-Ftehim ta' Sħubija attwali huwa parti mir-relazzjonijiet bejn l-Unjoni u l-Marokk skont il-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju tal-Marokk, min-naħa l-oħra, li daħal fis-seħħ fl-2000.
Dawn in-negozjati u t-testi li jirriżultaw minnhom iqisu bis-sħiħ is-sentenza tal-Qorti tal-Ġustizzja tal-Unjoni Ewropea tas-27 ta' Frar 2018 fil-Kawża C-266/165, li permezz tagħha l-Ftehim dwar is-Sajd u l-Protokoll tiegħu ma japplikawx għall-ilmijiet kontigwi għat-territorju tas-Saħara tal-Punent. Fid-dawl tal-kunsiderazzjonijiet stabbiliti fis-sentenza tal-Qorti tal-Ġustizzja, u b'konformità max-xewqa taż-żewġ partijiet, in-negozjati setgħu għaldaqstant jinkludu dak it-territorju u l-ilmijiet kontigwi tiegħu fil-Ftehim ta' Sħubija dwar is-Sajd.
Minn perspettiva ekonomika, huwa importanti li l-flotta tal-Unjoni twettaq l-attivitajiet tas-sajd tagħha, anke f'dawk l-ilmijiet, f'qafas ġuridiku sikur. It-tkomplija tal-Ftehim ta' Sħubija dwar is-Sajd għaldaqstant hija essenzjali sabiex dan it-territorju jkompli jibbenefika mill-appoġġ settorjali pprovdut mill-Ftehim, b'konformità mad-dritt Komunitarju u internazzjonali, u għall-benefiċċju tal-popolazzjonijiet lokali.
Barra minn hekk, il-Kunsill Konsultattiv għall-Flotta ta' Distanzi Twal, il-Kummissjoni u s-Servizz Ewropew għall-Azzjoni Esterna (SEAE) organizzaw konsultazzjonijiet mal-popolazzjonijiet ikkonċernati fis-Saħara tal-Punent sabiex jiġi żgurat li jkunu jistgħu jesprimu l-fehmiet tagħhom dwar l-estensjoni tas-sħubija għall-ilmijiet kontigwi għas-Saħara tal-Punent u li jibbenefikaw mill-impatti soċjoekonomiċi tal-Ftehim dwar is-Sajd b'mod li jkun proporzjonat għall-attivitajiet tas-sajd.
L-Unjoni ma tippreġudikax l-eżitu tal-proċess politiku dwar l-istatus finali tas-Saħara tal-Punent li qed iseħħ taħt il-patroċinju tan-Nazzjonijiet Uniti, u ma waqfitx ittenni l-impenn tagħha favur is-soluzzjoni tat-tilwim fis-Saħara tal-Punent.
Il-Protokoll ikopri perjodu ta' erba' snin mid-data ta' applikazzjoni tiegħu. L-għan tal-Ftehim il-ġdid huwa li jiġu riflessi l-prinċipji tar-riforma tal-2009: governanza tajba fir-rigward tas-sajd u sostenibbiltà, rispett għad-drittijiet tal-bniedem, trasparenza u nondiskriminazzjoni. L-emenda tal-Ftehim hija meħtieġa wkoll sabiex jikkonforma mas-sentenza tal-Qorti tas-27 ta' Frar 2018 u biex tiġi pprovduta l-bażi ġuridika għall-applikazzjoni tal-Ftehim għall-ilmijiet kontigwi għat-territorju tas-Saħara tal-Punent.
Il-kontribuzzjoni finanzjarja annwali hija ta' EUR 37 000 000, li tiżdied kull sena biex fl-aħħar sena tkun ta' EUR 42 400 000 abbażi ta':
a) kontribuzzjoni finanzjarju għall-aċċess tal-bastimenti tal-Unjoni ta' EUR 19 100 000 għall-ewwel sena tal-applikazzjoni tal-Protokoll, li tiżdied għal EUR 20 000 000 fit-tieni sena u għal EUR 21 900 000 għat-tielet u r-raba' sena;
b) appoġġ għall-iżvilupp tal-politika settorjali tas-sajd tar-Renju tal-Marokk ta' EUR 17 900 000 kull sena għall-ewwel sena tal-applikazzjoni tal-Protokoll, li jiżdied għal EUR 18 800 000 fit-tieni sena u għal EUR 20 500 000 għat-tielet u r-raba' sena. Dan l-appoġġ huwa konformi mal-għanijiet tal-politika nazzjonali tar-Renju tal-Marokk rigward il-ġestjoni sostenibbli tar-riżorsi tas-sajd kontinentali u marittimi.
Il-Kumitat għall-Baġits jistieden lill-Kumitat għas-Sajd, bħala l-kumitat responsabbli, sabiex jirrakkomanda l-approvazzjoni tal-proposta għal deċiżjoni tal-Kunsill dwar il-konklużjoni tal-Ftehim ta' Sħubija dwar is-Sajd bejn l-Unjoni Ewropea, minn naħa, u r-Renju tal-Marokk, min-naħa l-oħra, tal-Protokoll ta' Implimentazzjoni tiegħu u tal-iskambju ta' ittri li jakkumpanja dan il-Ftehim.
Konklużjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Renju tal-Marokk, tal-Protokoll ta’ Implimentazzjoni tiegħu, kif ukoll tal-iskambju ta’ ittri li jakkumpanja dan il-Ftehim